警齋侍郎和放翁與茶山五言寄余次韵一首
作者：劉克莊
朝代：宋

paragraphs: 髫齔參諸老，辱置書冊前。
上起馬本紀，下迄李續編。
積勤迫榆景，扶病登木天。
貌醜况古粧，臂短非善緣。
時人訕晚謬，弟子嘲晝眠。
墮甑懶迴顧，棄扇羞乞憐。
衆皆驚曲徑，余惟泥方穿。
平生憂世病，華佗不能痊。
仰即丹鳳鶱，俯視磨蟻旋。
居常哂觸蠻，安肯分濟川。
舐鼎堪骨蛻，載質從心悁。
何當坐一月，大勝讀十年。
惜哉已耄及，晨鏡雪滿顛。
僊家能返童，肘後儻能傳。